Comisia Europeană spune că cel mai mare deficit de încasare a TVA a fost înregistrat în România, în 2015.

Țările din Uniunea Europeană au pierdut în total aproximativ de 152 de miliarde de euro în venituri din taxa pe valoare adăugată (TVA) în 2015, potrivit unui nou studiu al Comisiei Europene (CE) publicat joi, informează Agerpres.ro.

Deși cifrele medii din UE sunt în curs de îmbunătățire, performanțele individuale de colectare a TVA variază în mod semnificativ în rândul statelor membre. Cele mai mari deficite de încasare a TVA au fost înregistrate în România (37,2%), Slovacia (29,4%) și Grecia (28,3%).

Luând în calcul faptul că anul trecut bugetul de stat a încasat 51,7 miliarde lei din TVA, cifrele CE arată că s-au pierdut încasări de 30,56 miliarde lei, echivalentul a 6,5 miliarde euro, sumă din care s-ar putea realiza anual 650 de kilometri de autostradă în zonă de câmpie-deal.